Fjernsynsteatret

Fjernsynsteatret var en avdeling og et fast programtilbud fra NRK, som ble etablert 8. september 1960.

Historikk
Den første forestillingen, Telefonkiosken av Peter Brook, ble vist allerede 8. april 1959 da det bare var en prøveordning. Arild Brinchmann var leder  for Fjernsynsteatret fra starten til 1967, Tore Breda Thoresen 1967-80, og Magne Bleness fra 1980-90. Fjernsynsteatret arbeidet med et fast ensemble, og hadde i starten en årsproduksjon på 20-25 oppsetninger. Etter hvert som produksjonsmetodene ble mer omfattende og kostbare, sank antallet egenproduserte forestillinger. Stykker fra Norden og Europa ble i større grad kjøpt inn og sendt. 

Som tv-program var man ikke avhengig av noen egeninntekt. På 1960-tallet var derfor Fjernsynsteatret landets viktigste eksperimentelle scene, der det i stor grad ble produsert absurde stykker basert på forfattere som Beckett og Pinter, som ble oppfattet som merkelige og bisarre av et stort publikum. Fjernsynsteatret arbeidet også mye med norsk dramatikk. Samtlige av Ibsens samtidsdramaer er blitt oppført og stykker fra de aller fleste kjente norske forfattere som bl.a. Holberg, Garborg, Bjørnson, Hoem, Hamsun og Kielland er oppført.

Viktige produksjoner som Fjernsynsteatret har stått bak er bl.a. Kiellands Skipper Worse, Hamsuns Benoni og Rosa, Duuns Medmenneske, Undsets Jenny, Ibsens Vildanden og Fruen fra havet, Bjørneboes Semmelweis og Shakespeares Kong Lear.

Regissører som har vært flittig brukt i produksjonen er Arild Brinchmann, Tore Breda Thoresen, Egil Kolstø, Per Bronken, Magne Bleness, Pål Løkkeberg, Svein Scharffenberg, Terje Mærli, Eli Skolmen Ryg, Ulf Breistrand, Sverre Udnæs og Jarl Emsell Larsen.

Fjernsynsteatret ble i januar 1991 erstattet av en utvidet Dramaavdeling med Karen Bamborough som leder.

Se også 
 Liste over TV-programmer produsert av Fjernsynsteatret.

Referanser

Eksterne lenker
 Digitalkopi av Jo Ørjasæter: Fjernsynsteatret : til glede og forargelse (Ad notam Gyldendal, 1994)
 Fjernsynsteatret i NRK TV

Teatre i Norge
NRK Fjernsyn
Etableringer i 1960
Opphør i 1990